Tror flere slavearbeidere vil våge å rømme
Det forklarer Aneeta Prem, leder for den veldedige organisasjonen «Freedom Charity» som hjalp de tre kvinnene til sikkerhet. - Denne type slaveri er en usynlig kriminalitet, for ingen vet nøyaktig hvor mange som er holdt i slaveri i hushold i Storbritannia. Men som et resultat av denne saken har vi fått inn tallrike telefoner til vår hjelpelinje. Vi tror dette problemet bare kommer til å vokse, sier Prem til VG. - Vi tror og håper at andre personer i lignende situasjoner nå våger å søke hjelp som et resultat av denne saken. Vi håper det ikke finnes andre like ekstreme tilfeller, særlig når det gjelder hvor lenge det har pågått, men vi er sikre på at dette ikke er det eneste tilfellet, fortsetter hun. Prem har samtidig et ønske om at flere lytter til magefølelsen når de oppdager urett i samfunnet. Hun er redd vi er blitt for opptatte av våre egne liv og heller vender et blindt øye til. Bakgrunn:Skal ha blitt holdt som slaver i 30 årBeredskapsminister James Brokenshire i det britiske Innenriksdepartementet forbereder en ny lov mot moderne slaveri - der livstid i fengsel vil være den strengeste straffen. Det kan være så mange som 6000 ukjente slaver i Storbritannia, sier Brokenshire til kveldsavisen London Evening Standard. - Man trodde at slaveriet var noe man hadde lagt bak seg, men faktum er at antallet saker har økt hvert år, og at antallet saker knyttet til menneskehandel, tvangsarbeid og slaveri trolig vil fortsette å øke, sier Brokenshire. Adressen til det «helt vanlige huset» i bydelen Lambeth i Sør-London, der kvinnene ble holdt, er ikke kjent for offentligheten. Paret (begge 67) som ble løslatt mot kausjon har ikke lov til å returnere dit. Politiet har også beslaglagt passene deres. De to beskrives som «familieoverhoder», men politiet vil ikke bekrefte om de er gift. Politiet vil heller ikke si hva slags nasjonalitet de to har, bare at de har bodd i Storbritannia i flere år.Flere nye detaljer er nå blitt kjent rundt de tre kvinnene politiet mener er ofre for en moderne form for slaveri: ** Den yngste kvinnen, en britisk statsborger (30), er trolig født inn i dette husholdet, eller kom dit som spedbarn. Hun har bodd hele livet i fangenskap, og skal ikke ha fått skolegang. Ifølge Aneeta Prem snakker imidlertid både hun og de andre to kvinnene «veldig god» engelsk. Prem betegner 30-åringen som et svært intelligent menneske, som kan både lese og skrive. Hun klarte selv å forlate huset. ** Kvinnen som varslet, en 57-åring med irsk statsborgerskap, planla flukten gjennom nøye avtalte samtaler fra en mobiltelefon i perioden 18-25. oktober, når kvinnene var alene i huset. Hun klarte også å forlate huset på egen hånd. ** Den eldste kvinnen, en 67-åring med malaysisk statsborgerskap, kom til husholdet etter å ha bodd i Storbritannia i flere år. Hun ble nektet legehjelp etter å ha blitt rammet av slag, og måtte hjelpes ut. 67-åringen kom på utsiden noe tid etter de to andre kvinnene. Ifølge Aneeta Prem ble de to eldste kvinnene holdt i boligen i mer enn 30 år. Det skal være snakk om et par ekstra år enn tidligere antatt. På spørsmål fra VG om hva det innebærer at kvinnene ble holdt under «kontrollert fangenskap», utdyper politioverbetjent Steve Rodhouse følgende: - Vi vet at i visse tilfeller fikk kvinnene forlate hjemmet, men da kun under strengt kontrollerte former. Hva dette innebar er del av etterforskningen, sier Rodhouse. - I denne saken er det ikke snakk om seksuelt misbruk, men det er fysisk misbruk i form av at kvinnene forteller at de er blitt slått, fortsetter han. Ifølge flere britiske medier dreier muligheten kvinnene hadde til å forlate huset seg utelukkende om korte besøk utenfor husets fire vegger, for å henge opp klær i bakhagen eller være med til butikken for å bære hjem matvarer. Inne i hjemmet fikk de ikke bruke internett, men hadde tilgang til fjernsyn og nyhetssendinger.Rodhouse sier at «hjernevasking» er et begrep som dekker hvordan kvinnene ble truet, men at det ikke er kraftig nok til å beskrive den grusomme behandlingen de fikk. Politiet slår fast at det dreier seg om slaveri og tvangsarbeid over så mange år at kvinnene ble totalt avsondret fra verden rundt dem. Like fullt skal hverken naboer eller kommunale tjenester ha reagert - husholdet så ut som en «vanlig familie» utad. - Vi kan ikke kommentere detaljene om hva disse kvinnene ble tvunget til å gjøre, men husholdsslaveri er et dekkende begrep, sier Aneeta Prem. - Denne saken passer ikke inn i de vanlige kriteriene for menneskehandel som vi kjenner fra tidligere. «Usynlige håndjern» betyr at selv om ikke kvinnene var lenket fast fysisk, så hadde de ikke noen reell frihet, siden de var så emosjonelt traumatiserte, fortsetter hun.Under en tolv timer lang ransaking av huset der kvinnene ble holdt, bar politiet ut totalt 56 bagger som inneholdt over 2500 enkeltbevis. Politiet har etterforsket saken i skjul siden den 25. oktober. Politiet forklarer at årsaken til at de er såpass tilbakeholdne med informasjon skyldes frykten for å ødelegge for en framtidig rettssak. Etter britisk rettspraksis svekkes beviser dersom de blir kjent gjennom pressen i forkant. - Vi vil ikke skade sjansene for å lykkes med å få en fellende dom, og da kan vi ikke gi ut detaljer fra etterforskningen, forklarer Rodhouse. Paret som holdt de tre kvinnene fanget er kjent av politiet fra tidligere: De ble arrestert en gang på 70-tallet, i en sak som ikke er knyttet til dette tilfellet.
Slaveriet de tre kvinnene skal ha blitt holdt under er ekstremt siden det varte så lenge - men nå blir et økende antall tilfeller av skjult tvangsarbeid kjent i Storbritannia.